Mikuš, Jozef, poslanec NR SR (2015-06-25):
Ďakujem pekne. Vážená pani podpredsedníčka, vážené kolegyne, kolegovia, vážení členovia vlády. Pôvodne som ani veľmi nechcel vystupovať v interpelácii, ale viac-menej ma vyprovokovala odpoveď na moju otázku na hodine otázok pána ministra školstva Draxlera, keď som sa pýtal na rozdiel pri pripojovačkách na internet v jednotlivých školách podľa toho, akým spôsobom sa bude realizovať, či cez projekt SANET do škôl alebo podľa súčasného už realizovaného projektu Digitálne učivo na dosah. Preto si dovolím interpelovať pána ministra Draxlera s rozšírením otázok a niekoľko viet prečo. Myslím si, že dobrý úmysel, ktorý prejavuje vláda tým, že chce zaviesť internet do viacerých škôl, je dobrým počinom a robili tak aj vlády v minulosti od roku 2005, kedy vznikol projekt SANET do škôl, a odvtedy, podľa toho, koľko ministerstvo školstva vyčlenilo prostriedkov, sa tento internet zavádzal. V súčasnosti je ministerstvo školstva nositeľom ďalšieho projektu, ktorý sa nazýva Digitálne učivo na dosah. Projekt je už vo fáze realizácie a realizuje sa na základe zmluvy o nenávratnom finančnom príspevku uzatvorenej medzi Úradom vlády, ako riadiaci orgán pre OPIS, ktorý zastupuje ministerstvo financií ako sprostredkovateľský orgán pre OPIS, a ministerstvom školstva, vedy, výskumu a športu. Zazmluvnená suma tohto nenávratného finančného príspevku je takmer cca 29,6 mil. eur a dátum ukončenia projektu je 31. 12. 2015. Projekt sa má realizovať v rámci opatrenia OPIS 1.2 Elektronizácia verejnej správy a rozvoja elektronických služieb na miestnej a regionálnej úrovni, a čo chcem povedať, opiera sa o štúdiu realizovateľnosti spracovanej v novembri 2014. Na moju otázku na dnešnej hodine otázok pán minister odpovedal, že neviem, o čo sa opieram pri svojej otázke na základe toho, že suma 29,5 mil. eur pre vybrané školy znamená, že pripojenie na jednu školu bude stáť 124 090 eur. Prečo to hovorím? Dodnes má SANET zmluvu s, alebo projekt SANET do škôl dodnes je funkčný projekt, ktorý funguje, ako som spomínal, od roku 2005 a dodnes na základe tohto projektu bolo pripojených 316 škôl v priemere nákladov na jednu školu 11 043 eur podľa faktúr, ktoré boli hradené z dotácie ministerstva školstva za predchádzajúce roky. Takže ešte raz, projekt SANET do škôl, dodnes 316 pripojených škôl, náklady na jednu školu 11 043 eur. Vypísaný projekt, ktorý sa ide realizovať, Digitálne učivo na dosah, predpokladaný počet pripojených škôl 237, priemer nákladov na jednu školu 124 090 eur, čo je viac ako desaťnásobok. Pán minister na moju otázku odpovedal cenami SANET-u a tohto projektu Digitálne učivo na dosah sumou výkopových prác na jeden kilometer. Chcem len povedať, že v odpovedi bolo 15-tisíc eur na kilometer u dvoch projektov, ktoré SANET vôbec nerobil. Takže, pán minister, z horeuvedeného, respektíve z toho, čo som povedal, si vás dovolím v tejto súvislosti interpelovať a rád by som poznal odpovede na nasledujúce otázky – je ich šesť, dovolím si ich prečítať a samozrejme pánovi predsedovi Národnej rady dodám tieto otázky písomne. Otázka č. 1: Ako prišlo ministerstvo školstva k sume 29 409 467,87 eur za projekt Digitálne učivo na dosah, keď nemá hotovú projektovú dokumentáciu k zemným prácam a je možné, že sa trasy budú meniť z dôvodu námietok v územnom konaní, ktoré nie je možné vylúčiť? Otázka č. 2: Prečo sú náklady na pripojenie jednej školy v projekte Digitálne učivo na dosah takmer desať- alebo viac ako desaťkrát vyššie ako v projekte SANET do škôl, ktorý financuje ministerstvo školstva od roku 2005? Otázka č. 3: Na základe akej analýzy boli vybrané do projektu školy, keď v čase schválenia štúdie realizovateľnosti neexistovali žiadne vykonávacie projekty? Otázka č. 4: Kto bude prevádzkovateľom novej siete, do ktorej budú pripojené školy v rámci projektu Digitálne učivo na dosah, a ako bude zabezpečené ich prepojenie so školami z projektu SANET do škôl? Otázka č. 5: Ako ministerstvo školstva zdôvodní, že v zmluve o nenávratnom finančnom príspevku v prílohe č. 2 Predmet podpory nefinančný príspevok je v bode 7 pod kódom 717001 realizácia nových stavieb s rozpočtom 19 965 600 eur uvedené, že sa jedná o implementáciu informačného systému? A otázka č. 6: Realizovalo ministerstvo školstva s už pripojenými 316 školami z projektu SANET do škôl zavedenie Digitálneho učiva do praxe? To je všetko, čo sa týka interpelácie. A ešte taký krátky dôvetok. Je tam mnoho nezodpovedaných otázok, ako napríklad termín dodania tohto projektu, na ktorý sa potom, samozrejme, zameriam podľa toho, aké dostanem odpovede na moju interpeláciu. Ďakujem, pekne za pozornosť.